*Fuuga*, 2008, Helsinki.
**Anna-Kaisa Ant-Wuorinen** (s. 1957 Helsinki) on suomalainen diplomi-insinööri ja kuvanveistäjä.

Ura
---

Ant-Wuorinen valmistui diplomi-insinööriksi vuonna 1983 Teknillisen korkeakoulun koneinsinööriosastolta. Vuosina 1982–1985 hän työskenteli tutkijana Helsingin yliopiston Kehitysmaainstituutissa. Taidetta hän opiskeli Taidekoulu Maassa ja valmistui sieltä kuvataiteilijaksi vuonna 1990. Ant-Wuorinen on työskennellyt taiteen ja teknillisen piirustuksen opettajana, tuotesuunnittelijana, tuotekuvaajana ja projektityötekijänä vuosina 1991–2010.

Ant-Wuorisen materiaaleja kuvanveistossa ovat muovi ja teräs ja hän tekee myös ympäristötaidetta. Hän on osallistunut yhteisnäyttelyihin 1980-luvun loppupuolelta saakka ja pitänyt vuosien 1997–2007 välillä kymmenen yksityisnäyttelyä. Ant-Wuorinen toimi Suomen Kuvanveistäjäliiton puheenjohtajana kolmivuotiskauden 2012–2014.

Nimetön (*"Pallo"*), 2005, Kirkkonummi.
### Julkisia veistoksia

Ant-Wuorisen julkisia veistoksia ovat Helsingissä Kulttuuritalo Sandelsin julkisivussa oleva teräsveistos *Fuuga*, joka on paljastettu vuonna 2008 ja Kirkkonummen Veikkolan koulun nimetön alumiiniveistos, punainen pallo, joka paljastettiin vuonna 2005. Ant-Wuorinen voitti teoksellaan Veikkolan koulun taideteoskilpailun

### *Autokulta*

*Autokulta*, 2019, Helsinki.
Anna-Kaisa Ant-Wuorinen osallistui Suomen Kuvanveistäjäliiton "Sculpture Expanded – Liikkuva julkisen taiteen laboratorio" -ympäristötaidehankkeeseen teoksellaan *Autokulta*. Teos oli pitsimäiseksi rei'itetty ja kullanväriseksi maalattu henkilöauto, joka oli vuoden 2019 kesällä Helsingissä viidessä eri paikassa. "Auto merkitsee eri asioita eri ihmisille: toisille se on statussymboli, toisaalta taas se saastuttaa ympäristöä." Työllään Ant-Wuorinen ei kuitenkaan halunnut osoitella, vaan häivyttää auton taka-alalle.

### *Luopua – vaan ei luovuttaa* -näyttely

Ant-Wuorinen asui perheineen Veikkolassa 1990-luvun alkupuolelta asti. Talo palo keväällä 2016. Joulukuussa 2017 oli Helsingissä kaksi Ant-Wuorisen tekemää näyttelyä nimellä *Luopua – vaan ei luovuttaa*, joka Ant-Wuorinen työsti palaneesta talosta otetuista valokuvista ja palaneen kodin esineistä, jotka tulipalossa olivat muuttaneet muotoaan. Näyttelyssä oli myös videoteos, jossa Ant-Wuorinen soittaa tulipalon turmelemaa pianoa.

Vuodesta 2017 Ant-Wuorinen on asunut Somerolla.

Lähteet
-------

1. 1 2 3 4  Anna-Kaisa Ant-Wuorinen: Anna-Kaisa Ant-Wuorinen CV (PDF) *Kuvataiteilijamatrikkeli*. Viitattu 3.4.2020.
2. 1 2  Anna-Kaisa Ant-Wuorinen Kuvanveistäjäliiton puheenjohtajaksi *Turun Sanomat*.  28.11.2011. Viitattu 3.4.2020.
3. ↑  Fuuga Helsingin taidemuseo.  Arkistoitu 6.5.2021. Viitattu 3.4.2020.
4. ↑  Parekh, Nirali & Kantola, Taru: Veikkolan koulun taideteoksen
paljastustilaisuus.  *Kylänraitti-lehti*, 2005, nro 3, s. 7. Kirkkonummi:  Veikkolan Kyläyhdistys. Artikkelin verkkoversio (PDF). Viitattu 3.4.2020.
5. ↑  Liesimaa, Pasi: Erikoinen kultainen reikäauto hämmentää Helsingin kaduilla: "Mitä? Kuka tämän omistaa?" *Iltalehti*.  5.8.2019. Viitattu 3.4.2020.
6. ↑  Anna-Kaisa Ant-Wuorinen: Autokulta *Sculpture Expanded*.  2019. Viitattu 3.4.2020.
7. ↑  Frilander, Aino: Raivoisa tulipalo tuhosi Anna-Kaisa Ant-Wuorisen koko omaisuuden – nyt hiiltyneet tavarat näyttelyyn koonnut taiteilija tietää, että elämässä on vielä hirveämpiä asioita: "Se on vain tavaraa" *Helsingin Sanomat*.  3.12.2017. Viitattu 3.4.2020.
8. ↑  Filppu, MInna: Taiteilija ja insinööri Anna-Kaisa Ant-Wuorinen yhdistää loogista ja matemaattista ajattelua intuitiiviseen ja visuaaliseen *Salon Seudun Sanomat*.  18.3.2017. Viitattu 3.4.2020.

Aiheesta muualla
----------------

* Anna-Kaisa Ant-Wuorisen kotisivu

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)
* Yhdysvallat

 |

 |